NE VIEN SPORTININKAI RENGIASI 
Į ATLANTA 


REMIGIJUS GAŠKA 


Olimpiados metu vyksiančioje tarptautinėje 
parodoje dalyvaus ir Lietuva, Projektas vykdomas 
bendromis JAV ir Lietuvos lietuvių pastangomis. 
Tikimasi, kad Lietuvos parodą atidarys prezidentas 
Brazauskas. Iš viso pasaulio suskridę lietuviai žiū- 


rovai turės savo kampelį. 


- Liepos 28 d. Vilniuje įvyko 
reikšmingas posėdis, padėjęs 
tvirtus pamatus Lietuvos daly- 
vavimui 1996 m. Olimpiados 
proga Atlantoje rengiamoje 
tarptautinėje parodoje. Numa- 
toma, kad parodą aplankys ar- 
ti milijonas lankytojų. 

Posėdyje dalyvavo Lietuvos 
valstybės patarėjas Algimantas 
Gudiškis, atstovavęs Lietuvos 
vyriausybei ir Lietuvos Tau- 
tiniam Olimpiniam komitetui 
(LTOK), Aloyzas Tarvydas — 
LITEXPO parodų centro direk- 
torius, Liliana Dirsienė — 
LITEXPO projektų vadovė, 
Ingrida Bublienė —— LITEXPO 
atstovė JAV-se ir Remigijus 
Gaška — LTOK atstovas Olim- 
piadai Atlantoje. 

Remigijui Gaškai išdėsčius pa- 
rodos sąlygas ir iki šiol atliktus 
darbus, vieningai nutarta toje 
parodoje dalyvauti, skiriant 
lygų dėmesį Lietuvos kultūrai 
ir pramonei. Tai nuostabi pro- 
ga plačiau atverti Lietuvos 
langą į pasaulį ir ne vien 
olimpiados lankytojus, bet ir 
milijonus TV žiūrovų supažin- 
dinti su lietuvių kalba, istorija, 
liaudies menu, sportu bei 
pramonės gaminiais. Tą langą 
atidarė mūsų krepšininkai ir 
milijonai žiūrovų Europoje matė 
` dr įvertino jų pasiekimus. Dabar 
proga parodyti ką Lietuva ir 
lietuviai yra pasiekę ir kitose 
srityse. 

Ši paroda ruošiama 1996 m. 
World Schowcase and Festival 
parodos rėmuose, Cobb Galeria 


Center, Atlantos šiaurėje prie 
I-75 kelio. Šiuo metu pla- 
nuojama išnuomoti 500 — 1,000 
kvadratinių pėdų plotą išstaty- 
mui eksponatų, žemėlapių, dia- 
gramų ir įvairių gaminių. Pla- 
nuojama, kad parodos lanky- 
tojai turės galimybės įsigyti 
Lietuvai būdingų gaminių — li- 
no audinių, gintaro papuošalų, 
juostų ir kt. 

Nuo dabar šiam visam pa- 
rengiamajam darbui Lietuvoje 
vadovaus LITEXPO direktorius 
Aloyzas Tarvydas, o JAV-se — 
Ingrida Bublienė. Tikimasi ar- 
timo bendradarbiavimo su JAV 
Lietuvių Bendruomene, galbūt 
pasiūlant jai surengti bendrą 
lietuvių suėjimo vakarą — 
pokylį. Taip pat į darbą bus 
įjungta ir Lietuvos ambasada 
Washingtone. Teko patirti, kad 
į Olimpiados atidarymą atvyks 
Lietuvos Respublikos preziden- 
tas A. Brazauskas. Kadangi 
parodos atidarymas sutampa su 
Olimpiados atidarymu, prez. 
Brazauskas kviečiamas atida- 
ryti parodos lietuviškąjį skyrių. 
Ministras pirmininkas Adolfas 
Šleževičius planuoja atvykti į 
Olimpiados uždarymą. Taipogi 
teko sužinoti, jog Lietuvai 
laimėjus Europos vicečempionės 
titulą krepšinio pirmenybėse, 
Atėnuose, ir užsitikrinus vietą 
Atlantos Olimpiadoje, LTOK 
kreipėsi į Atlantos organizacinį 
komitetą, prašydamas papil- 
domų bilietų, nes susidomė- 
jimas Atlanta Lietuvoje labai 
didelis. 


